นายกรัฐมนตรี นำคณะรัฐมนตรี องค์กรตามรัฐธรรมนูญ ร่วมพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานในพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษา พระบาทสมเด็จพระเจ้าอยู่หัว 28 กรกฎาคม 2562 ณ ตึกภักดีบดินทร์ ทำเนียบรัฐบาล โดยมีคณะรัฐมนตรี และคู่สมรส ประธานสภาผู้แทนราษฎร ประธานวุฒิสภา ประธานศาลฎีกา ประธานศาลปกครองสูงสุด ประธานองค์กรตามรัฐธรรมนูญ และข้าราชการเข้าร่วมอย่างพร้อมเพรียง เพื่อแสดงออกถึงความจงรักภักดีสำนึกในพระมหากรุณาธิคุณ และ ร่วมกันบำเพ็ญความดี ถวายเป็นพระราชกุศล        โดยนายกรัฐมนตรี เปิดกรวยดอกไม้ ธูปเทียนแพร ถวายราชสักการะเบื้องหน้า พระบรมฉายาลักษณ์ พระบาทสมเด็จพระเจ้าอยู่หัว พร้อมกล่าวถวายราชสดุดี เฉลิมพระเกียรติ และ ถวายพระพรชัยมงคล ด้วยสำนึกในพระมหากรุณาธิคุณ อย่างหาที่สุดมิได้ จากนั้น จุดธูปเทียนบูชาพระรัตนตรัย เริ่มพิธีทางศาสนา ประกอบด้วย พิธีเจริญพระพุทธมนต์ถวายพระราชกุศล (ศาสนาพุทธ) / พิธีดุอาอ์ขอพร (ศาสนาอิสลาม)/พิธีอธิษฐาน ของศาสนาคริสต์/พิธีสวดมนต์ถวายพระพร (ศาสนาพราหมณ์ – ฮินดู) /พิธีสวดอัรดาสขอพรจากพระศาสดา (ศาสนาซิกข์)